b"\n_START_ARTICLE_\nDon't Be Cruel\n_START_PARAGRAPH_\nDon't Be Cruel er en amerikansk sang, skrevet av Otis Blackwell. Den ble spilt inn p\xc3\xa5 plate av Elvis Presley i 1956. \xc2\xabDon't Be Cruel\xc2\xbb ble opptatt i the Grammy Hall of Fame i 2002. I 2004 ble den rangert som # 194 p\xc3\xa5 Rolling Stones liste over 500 Greatest Songs of All Time. Sangen har ogs\xc3\xa5 blitt rangert som den 92. st\xc3\xb8rste sangen noensinne og den femte beste sangen fra 1956 av Acclaimed Music.\n_START_SECTION_\nInnspilling\n_START_PARAGRAPH_\n\xc2\xabDon't Be Cruel\xc2\xbb var den f\xc3\xb8rste sangen som Presleys forleggere, Hill and Range, brakte til ham for innspilling. Blackwell var mer enn lykkelig over \xc3\xa5 gi fra seg 50 prosent av royaltyinntektene for \xc3\xa5 forsikre seg om at \xc2\xabthe hottest new singer around covered it\xc2\xbb._NEWLINE_Presley spilte den inn 2. juli 1956 under en session i RCA Studios i New York City. I samme session spilte han ogs\xc3\xa5 inn \xc2\xabHound Dog\xc2\xbb og \xc2\xabAny Way You Want Me\xc2\xbb. P\xc3\xa5 sangen spilte Presleys regul\xc3\xa6re band med Scotty Moore p\xc3\xa5 sologitar (Elvis Presley bidro som vanlig med rytmegitar), Bill Black p\xc3\xa5 kontrabass, D. J. Fontana p\xc3\xa5 trommer og backingvokaler fra The Jordanaires. Han insisterte p\xc3\xa5 28 opptak av sangen f\xc3\xb8r han var forn\xc3\xb8yd. Produsent var Steve Sholes.\n_START_SECTION_\nUtgivelse\n_START_PARAGRAPH_\n\xc2\xabDon't Be Cruel\xc2\xbb ble utgitt p\xc3\xa5 RCA Victor 20-6607 (78-plate) og p\xc3\xa5 47-6607 (singel) 13. juli 1956 med \xc2\xabHound Dog\xc2\xbb p\xc3\xa5 den andre siden. Mot slutten av 1956 hadde den solgt i overkant av fire millioner eksemplarer. Presley fremf\xc3\xb8rte \xc2\xabDon't Be Cruel\xc2\xbb p\xc3\xa5 alle sine tre opptredener i The Ed Sullivan Show i september 1956 og i januar 1957.\n_START_SECTION_\nArv\n_START_PARAGRAPH_\n\xc2\xabDon't Be Cruel\xc2\xbb ble Presleys bestselgende singel, innspilt i 1956, med salg p\xc3\xa5 mer enn seks millioner eksemplarer i 1961. Den ble et regul\xc3\xa6rt innslag p\xc3\xa5 hans liveopptredener til hans d\xc3\xb8d i 1977 og var ofte koblet sammen med \xc2\xabHound Dog\xc2\xbb og \xc2\xabJailhouse Rock\xc2\xbb p\xc3\xa5 opptredener fra 1969._NEWLINE_Mange artister, innbefattet Bill Black's Combo (1960), Cheap Trick, Neil Diamond, The Judds, Jerry Lee Lewis, John Lennon, Ringo Starr (1992), Billy Swan, Jackie Wilson og sist men ikke minst svenske Roland Cedermark, har spilt inn sangen. Presley var s\xc3\xa5 imponert over Wilsons versjon at han senere innlemmet flere av hans mannerismer i sine fremtidige opptredener._NEWLINE_Sangens hovedbassriff blir ogs\xc3\xa5 anvendt som bakgrunnsmusikk i Nintendos videospill, Donkey Kong._NEWLINE_Jonathan Rhys Meyers mimet til sangens originalversjon i en scene i TV-serien Elvis, som viser ham opptre p\xc3\xa5 the Jacksonville Theatre.\n_START_SECTION_\nNorsk versjon\n_START_PARAGRAPH_\nThor Sigbj\xc3\xb8rn Greni har skrevet en norsk tekst. P\xc3\xa5 norsk b\xc3\xa6rer den tittelen \xc2\xabV\xc3\xa6r litt lur\xc2\xbb."